Na temelju članka 15. stavka 2. Zakona o javnoj nabavi (Narodne novine 120/16, 114/22 i 48/26) i članka 58. Statuta Dječjeg vrtića „Pušlek“ Marija Bistrica, Upravno vijeće Dječjeg vrtića „Pušlek“ Marija Bistrica na svojoj __. sjednici održanoj dana __.__.2026. godine donosi 

PRAVILNIK
O PROVEDBI POSTUPKA JEDNOSTAVNE NABAVE
U DJEČJEM VRTIĆU „PUŠLEK“ MARIJA BISTRICA


I. Opće odredbe

Članak 1.
(1) Ovim Pravilnikom o provedbi postupka jednostavne nabave (u nastavku teksta: Pravilnik) uređuju se postupci, pravila i uvjeti za nabavu roba i usluga čija je procijenjena vrijednost manja od 50.000,00 eura te nabavu radova čija je procijenjena vrijednost manja od 100.000,00 eura (u nastavku teksta: jednostavna nabava) za koje sukladno odredbama Zakona o javnoj nabavi ne postoji obveza provedbe postupka javne nabave.
(2) Sve vrijednosti iz ovog Pravilnika izražene su bez PDV-a.
(3) Izrazi koji se u ovom Pravilniku koriste i imaju rodno značenje, koriste se neutralno i odnose se jednako na muški i ženski rod.


II. Načela jednostavne nabave

Članak 2.
(1) U provedbi postupka jednostavne nabave iz ovog Pravilnika, Dječji vrtić „Pušlek“ Marija Bistrica (u nastavku teksta: Dječji vrtić/naručitelj) je obvezan poticati tržišno nadmetanje, osigurati jednak tretman svim gospodarskim subjektima koji sudjeluju u postupku nabave, transparentnost te poštivati odredbe o sukobu interesa utvrđene Zakonom o javnoj nabavi.
(2) Dječji vrtić obvezan je primjenjivati odredbe ovog Pravilnika na način koji omogućava učinkovitu nabavu te ekonomično i svrhovito trošenje financijskih sredstava.

Članak 3.
(1) Prilikom provođenja postupaka jednostavne nabave, Dječji vrtić kao naručitelj obvezan je u odnosu na sve gospodarske subjekte poštivati načelo slobode kretanja roba, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo zabrane diskriminacije, načelo uzajamnog priznavanja, načelo jednakog tretmana, načelo razmjernosti i načelo transparentnosti.
(2) Jednostavna nabava ne smije biti osmišljena s namjerom izbjegavanja primjene Zakona o javnoj nabavi, izbjegavanja primjene ovog Pravilnika ili s namjerom da se određenim gospodarskim subjektima neopravdano pogoduje ili ih se stavlja u nepovoljan položaj.

Članak 4.
(1) U provedbi postupka nabave robe, radova i usluga osim ovog Pravilnika obvezno je primjenjivati i druge važeće zakonske i podzakonske akte, kao i interne akte, a koji se odnose na pojedini predmet nabave u smislu posebnih zakona.

III. Sukob interesa

Članak 5.
(1) O sukobu interesa na odgovarajući se način primjenjuju odredbe Zakona o javnoj nabavi.

IV. Plan nabave i registar ugovora

Članak 6.
(1) Dječji vrtić je obvezan za svaku kalendarsku godinu donijeti plan nabave.
(2) Dječji vrtić je obvezan ažurno voditi registar ugovora o javnoj nabavi.
(3) Za nabavu roba, radova i usluga koje se nabavljaju prema ovom Pravilniku u plan nabave obvezno se unose podaci propisani Zakonom o javnoj nabavi i podzakonskim propisima, a osobito podatke o predmetu nabave i procijenjenoj vrijednosti nabave.
(4) U planu nabave i registru ugovora navode se svi predmeti nabave čija je procijenjena vrijednost jednaka ili veća od 5.000,00 eura.
(5) Stavke procijenjene vrijednosti nabave moraju biti usklađene s financijskim planom Dječjeg vrtića.
(6) Plan nabave donosi se za tekuću kalendarsku godinu nakon donošenja financijskog plana. 
(7) Plan nabave može se izmijeniti i dopuniti na način da sve izmjene i dopune moraju biti vidljivo naznačene u odnosu na osnovni plan nabave.
(8) Dječji vrtić objavljuje plan nabave i registar ugovora te njegove izmjene i dopune u Elektroničkom oglasniku javne nabave Republike Hrvatske (u nastavku teksta: EOJN RH)  i postupa u skladu s odredbama Zakona o javnoj nabavi i podzakonskih propisa kojima se uređuje sadržaj, način izrade, objave i ažuriranja plana nabave i registra ugovora.
(9) Dječji vrtić objavljuje plan nabave te njegove izmjene i dopune i registre ugovora na svojim internetskim stranicama.

V. Postupci jednostavne nabave

Članak 7.
(1) Postupci jednostavne nabave u smislu ovog Pravilnika dijele se na:
	a) postupke jednostavne nabave čija je procijenjena vrijednost jednaka ili manja od 15.000,00 eura za robe, radove i usluge, 
	b) postupke jednostavne nabave čija je procijenjena vrijednost veća od 15.000,00 eura, a jednaka ili manja od 25.000,00 eura za robe i usluge te veća od 15.000,00 eura, a jednaka ili manja od 45.000,00 eura za radove do pragova određenih člankom 1. ovog Pravilnika,
	c) postupke jednostavne nabave čija je procijenjena vrijednost veća od 25.000,00 eura za robe i usluge te veća od 45.000,00 eura za radove do pragova određenih člankom 1. ovog Pravilnika.

VI. Ovlašteni predstavnici

Članak 8.
(1) Pripremu i provedbu postupaka jednostavne nabave vrijednosti jednake ili veće od 15.000,00 eura provode ovlašteni predstavnici koje određuje ravnatelj Dječjeg vrtića odlukom o imenovanju ovlaštenih predstavnika naručitelja.
(2) Ravnatelj Dječjeg vrtića mora odrediti najmanje dva (2) ovlaštena predstavnika naručitelja.
(3) Ravnatelj Dječjeg vrtića može imenovati i vanjske članove kao ovlaštene predstavnike, a posebice osobe s važećim certifikatom u području javne nabave.
(4) Obveze ovlaštenih predstavnika Dječjeg vrtića su: 
	- priprema postupka jednostavne nabave, 
	- priprema poziva za dostavu ponuda, tehničkih specifikacija, ponudbenih troškovnika i ostalih dokumenata vezanih uz predmetnu nabavu, 
	- provedba postupka jednostavne nabave, 
	 - slanje Poziva za dostavu ponuda putem EOJN RH, 
	- otvaranje pristiglih ponuda, 
	- sastavljanje zapisnika o otvaranju ponuda, zapisnika o pregledu i ocjena ponuda, 
	- rangiranje ponuda sukladno kriterijima za odabir i uvjetima propisanim dokumentacijom za prikupljanje ponuda.
(5) U pripremi i provedbi postupka jednostavne nabave vrijednosti veće od 15.000,00 eura za robe, radove i usluge moraju sudjelovati najmanje dva (2) ovlaštena predstavnika naručitelja.
(6) Priprema i provedba jednostavne nabave vrijednosti do 15.000,00 eura za robe, radove i usluge provodi se sukladno članku 13. ovog Pravilnika. 
(7) Dokumentacija o provedenim postupcima jednostavne nabave čuva se sukladno Zakonu o javnoj nabavi.

VII. Izdavanje narudžbenice i sklapanje ugovora o jednostavnoj nabavi

Članak 9.
(1) Jednostavna nabava prema ovom Pravilniku provodi se izdavanjem narudžbenice ili sklapanjem ugovora o jednostavnoj nabavi s jednim gospodarskim subjektom.

Članak 10.
(1) Narudžbenicu izdaje osoba ovlaštena za pokretanje i provedbu postupka nabave u skladu s ovim Pravilnikom i internim aktima Dječjeg vrtića.
(2) Narudžbenicu potpisuje ravnatelj Dječjeg vrtića.
(3) Narudžbenica obavezno sadrži:
	- broj narudžbenice, 
	- datum izdavanja, 
	- podatke o naručitelju,
	- podatke o gospodarskom subjektu, 
	- opis i specifikaciju predmeta nabave, 
	- količine, jedinične cijene te ukupnu cijenu, 
	- rok i mjesto isporuke, 
	- način i rok plaćanja. 
(4) Narudžbenica se može izdati u pisanom ili elektroničkom obliku.
(5) Nadzor nad izdanim narudžbenicama iz ovoga članka provodi ravnatelj Dječjeg vrtića.

Članak 11.
(1) Ugovor o jednostavnoj nabavi sklapa se u pisanom ili elektroničkom obliku te ga u ime Dječjeg vrtića potpisuje ravnatelj ili osoba koju on za to ovlasti.
(2) Ugovor o jednostavnoj nabavi mora biti u skladu s uvjetima iz poziva za dostavu ponuda i odabranom ponudom gospodarskog subjekta. 
(3) Na sklapanje, sadržaj, izvršenje, izmjene i prestanak ugovora o jednostavnoj nabavi na odgovarajući se način primjenjuju odredbe Zakona o obveznim odnosima te odredbe Zakona o javnoj nabavi, kada su primjenjive.
(4) Računovodstvo Dječjeg vrtića kontrolira usklađenost i točnost podataka na ulaznim računima gospodarskog subjekta sa sklopljenim ugovorom.

VIII. Izvršenje ugovora


Članak 12.
(1) Ugovor o jednostavnoj nabavi mora biti u skladu s uvjetima određenima u pozivu za dostavu ponuda i odabranom ponudom.
(2) Ugovorne strane izvršavaju ugovor o nabavi u skladu s uvjetima određenima u pozivu za dostavu ponuda i odabranom ponudom.
(3) Dječji vrtić je obvezan kontrolirati je li izvršenje ugovora o nabavi u skladu s uvjetima određenima u pozivu za dostavu ponuda i odabranom ponudom.
(4) Izmjene ugovora o nabavi za vrijeme njegova trajanja dozvoljene su pod uvjetom da se ne mijenja pravna priroda ugovora, kao ni opseg i priroda predmeta nabave. 
(5) Na odgovornost ugovornih strana za ispunjenje obveza iz ugovora o javnoj nabavi primjenjuju se odgovarajuće odredbe Zakona o obveznim odnosim. 

IX. Izravno ugovaranje

Članak 13.
(1) Izravno ugovaranje je postupak nabave u kojem naručitelj sklapa ugovor s jednim gospodarskim subjektom, odnosno nabavlja robu, usluge i radove od odabranog gospodarskog subjekta izdavanjem narudžbenice na temelju zaprimljene ponude.
(2) Izravno ugovaranje u pravilu se provodi za nabavu robe, usluga i radova čija je procijenjena vrijednost jednaka ili manja od 15.000,00 eura za robe, radove i usluge.
(3) Prije sklapanja ugovora ili izdavanjem narudžbenice obvezno je pribaviti najmanje jednu informativnu ponudu koja može biti i konačna.
(4) Rok za dostavu ponude u postupku izravnog ugovaranja određuje naručitelj, a mora biti primjeren predmetu nabave.
(5) Zahtjeve za informativnim ponudama, narudžbenice ili pozive za sklapanje ugovora za predmet nabave procijenjene vrijednosti iznad 5.000,00 eura gospodarskom subjektu upućuje se u pravilu putem elektroničke pošte.

X. Provedba postupka jednostavne nabave čija je procijenjena vrijednost veća od 15.000,00 eura, a jednaka ili manja od 25.000,00 eura za robe i usluge te veća od 15.000,00 eura, a jednaka ili manja od 45.000,00 eura za radove do pragova određenih člankom 1. ovog Pravilnika

Članak 14.
(1) Kod postupka jednostavne nabave vrijednosti veće od 15.000,00 eura, a jednake ili manje od 25.000,00 eura za robe i usluge te veće vrijednosti od 15.000,00 eura, a jednake ili manje od 45.000,00 eura za radove, poziv na dostavu ponuda od najmanje tri gospodarska subjekta šalje se putem modula jednostavne nabave EOJN RH ili javnom objavom u modulu jednostavne nabave EOJN RH.
(2) Rok za dostavu ponuda ne smije biti kraći od pet (5) dana od dana slanja poziva na dostavu ponuda.
(3) Za odabir ponude je dovoljna jedna (1) pristigla ponuda koja udovoljava svim traženim uvjetima naručitelja.

XI. Provedba postupka jednostavne nabave čija je procijenjena vrijednost veća od 25.000,00 eura za robe i usluge te veća od 45.000,00 eura za radove do pragova određenih člankom 1. ovog Pravilnika

Članak 15.
(1) Kod postupka jednostavne nabave vrijednosti veće od 25.000,00 eura za robe i usluge te vrijednosti veće od 45.000,00 eura za radove do pragova određenih člankom 1. ovog Pravilnika, postupci se provode putem javne nabave u modulu jednostavne nabave EOJN RH.
(2) Rok za dostavu ponuda ne smije biti kraći od pet (5) dana od dana objave poziva na dostavu ponuda.
(3) Za odabir ponude dovoljna je jedna (1) pristigla ponuda koja udovoljava svim traženim uvjetima naručitelja.
(4) Iznimno od stavka 1. ovoga članka, naručitelj nije obvezan provesti postupak jednostavne nabave putem javne objave u modulu jednostavne nabave već isti provodi sukladno članku 13. ovog Pravilnika, pozivanjem jednog gospodarskog subjekta na dostavu ponude:
	a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni, 
	b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt,
	c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.
(5) Razlozi za primjenu iznimke  iz stavka 4. ovog članka navode se i obrazlažu u objavi u modulu jednostavne nabave EOJN RH.

XII. Razlozi isključenja, uvjeti sposobnosti i jamstva

Članak 16.
(1) Za jednostavnu nabavu vrijednosti veće od 15.000,00 eura za robe, radove i usluge, naručitelj u pozivu na dostavu ponuda obvezno traži dostavu dokumenata kojima se dokazuje da ne postoje razlozi za isključenje gospodarskih subjekata sukladno odredbama Zakona o javnoj nabavi, osim u slučaju provedbe postupka iz članka 15. stavka 4. ovog Pravilnika. 
(2) Za jednostavnu nabavu vrijednosti veće od 25.000,00 eura za robe i usluge te 45.000,00 eura za radove, naručitelj u pozivu na dostavu ponuda može odrediti uvjete sposobnosti ponuditelja uz primjenu odredaba Zakona o javnoj nabavi te u tom slučaju svi dokumenti koje naručitelj traži, ponuditelji mogu dostaviti u neovjerenoj preslici.
(3) Za jednostavne nabave vrijednosti jednake ili veće od 15.000,00 eura za robe, radove i usluge do pragova određenih člankom 1. ovog Pravilnika, naručitelj može tražiti od gospodarskih subjekata jamstvo za ozbiljnost ponude, jamstvo za uredno ispunjenje ugovora, jamstvo za otklanjanje nedostataka u jamstvenom roku i jamstvo o osiguranju za pokriće odgovornosti iz djelatnosti na koje se na odgovarajući način primjenjuju odredbe Zakona o javnoj nabavi.

XIII. Poziv na dostavu ponude

Članak 17.
(1) Poziv na dostavu ponude za robu, usluge i radove procijenjene vrijednosti jednake ili veće od 15.000,00 eura upućuje se isključivo putem sustava EOJN RH odabranim gospodarskim subjektima ili  javnom objavom poziva.

Članak 18.
(1) Jednostavna nabava s pozivom odabranim gospodarskim subjektima obvezna je za postupke jednostavne nabave čija je procijenjena vrijednost nabave veća od 15.000,00 eura.
(2) Radi se o postupku u kojem naručitelj upućuje poziv na dostavu ponuda najmanje tri gospodarska subjekta sukladno članku 14. stavku 1. ovog Pravilnika. 
(3) Poziv se upućuje isključivo putem sustava EOJN RH, a pozvati je moguće samo gospodarske subjekte koji su registrirani u sustavu EOJN RH.
(4) Pristup postupku i predaji ponude tijekom njegova trajanja omogućen je samo pozvanim gospodarskim subjektima. 
(5) Imajući u vidu načelo transparentnosti, postupak postaje javan objavom odluke o odabiru ili poništenju.
(6) Jednostavna nabava s pozivom odabranim gospodarskim subjektima pokreće se u EOJN RH za postupke čija je procijenjena vrijednost veća od 15.000,00 eura, a jednaka ili manja od 25.000,00 eura za robe i usluge te veća od 15.000,00 eura, a jednaka ili manja od 45.000,00 eura za radove do pragova određenih člankom 1. ovog Pravilnika. 
(7) U slučaju da procijenjena vrijednost nabave prelazi navedeni prag od 25.000,00 eura za robe i usluge, odnosno 45.000,00 eura za radove, a ispunjeni su uvjeti za primjenu jedne od iznimaka, naručitelj je dužan prilikom pokretanja postupaka navesti pravnu osnovu i obrazloženje primjene takve iznimke. 

Članak 19.
(1) Jednostavna nabava s javnom objavom poziva obavezna je za postupke jednostavne nabave čija je procijenjena vrijednost nabave veća od 25.000,00 eura za robe i usluge te veća od 45.000,00 eura za radove do pragova određenih člankom 1. ovog Pravilnika.
(2) Radi se o postupku u kojem naručitelj javno objavljuje poziv i u kojem svaki zainteresirani gospodarski subjekt može predati ponudu.
(3) Korištenje navedene opcije ne ograničava niti isključuje ostale gospodarske subjekte od sudjelovanja u postupku i podnošenja ponuda. 
(4) Odabrani gospodarski subjekti stoga se pozivaju dodatno, uz zadržavanje prava svih drugih zainteresiranih gospodarskih subjekata na sudjelovanje. 

Članak 20.
(1) Rok za dostavu ponuda iznosi najmanje pet (5) dana, a najviše petnaest (15) dana od dana upućivanja poziva na dostavu ponuda, ovisno o potrebama za predmet nabave što će ovlašteni predstavnici i ravnatelj Dječjeg vrtića odrediti prilikom pojedinog postupka.
(2) Na odredbe o zaprimanju dostavljenih ponuda i na odredbe o sadržaju i načinu izrade te načinu dostave ponuda primjenjuju se odredbe Zakona o javnoj nabavi i Pravilnika o dokumentaciji o nabavi te ponudi u postupcima javne nabave.

XIV. Zaprimanje i izrada ponuda

Članak 21.
(1) Za postupke koji se provode sukladno člancima 14. i 15. ovog Pravilnika ponude se zaprimaju elektroničkim putem, putem EOJN RH, do naznačenog roka za dostavu.
(2) Za jednostavne nabave veće od 15.000,00 eura za robe, radove i usluge na odredbe o zaprimanju dostavljenih ponuda i na odredbe o sadržaju i načinu izrade te načinu dostave ponuda primjenjuju se odredbe Zakona o javnoj nabavi i Pravilnika o dokumentaciji o nabavi te ponudi u postupcima javne nabave.
(3) Ponude se ne potpisuju, a svi gospodarski subjekti moraju biti registrirani u sustavu EOJN RH. 
(4) Ponude moraju sadržavati sve elemente (podatke, vrijednosti kriterija za odabir, dokumente) koje je naručitelj propisao prilikom pripreme i objave postupka. 
(5) Nije moguće uvesti niti prihvatiti ponude koje su pristigle izvan modula jednostavne nabave u EOJN RH.
(6) Naručitelj nema mogućnost odabrati ponudu koja je pristigla izvan sustava EOJN RH.
(7) Uvjet za mogućnost rangiranja, odnosno odabira ponude jest da je ponuda dostavljena putem sustava EOJN RH.

XV. Otvaranje, pregled i ocjena ponuda

Članak 22.
(1) Otvaranje ponuda obavlja se kod svih postupaka jednostavnih nabava vrijednosti veće od 15.000,00 eura za robe, radove i usluge.
(2) Ponude otvaraju najmanje dva (2) ovlaštena predstavnika naručitelja. 
(3) U slučaju odbijanja ponuda odgovarajuće se primjenjuju odredbe Zakona o javnoj nabavi.
(4) Zapisnik o otvaranju ponuda se po završetku objavljuje putem sustava EOJN RH. 
(5) Ovlašteni predstavnici naručitelja pregledavaju i ocjenjuju ponude na temelju uvjeta i zahtjeva iz poziva za dostavu ponuda te se o istome sastavlja zapisnik o pregledu i ocjeni ponuda. 
(6) Tijekom pregleda i ocjene ponuda, naručitelj isključivo komunicira s gospodarskim subjektima koji su podnijeli ponudu sustava EOJN RH.

XVI. Kriterij za odabir ponude

Članak 23.
(1) Kriterij za odabir ponude je najniža cijena ili ekonomski najpovoljnija ponuda. 
(2) Ukoliko kriterij odabira nije ekonomski najpovoljnija ponuda osim kriterija cijene mogu se koristiti i npr. kriterij kvalitete, tehničke prednosti, estetske i funkcionalne osobnosti, ekološke osobine, operativni troškovi, ekonomičnost, datum isporuke i rok isporuke ili rok izvršenja i dr. 
(3) U zapisniku o otvaranju, pregledu i ocjeni ponuda potrebno je obrazložiti izabranu ponudu.

XVII. Odabir i poništenje postupka

Članak 24.
(1) Kod jednostavne nabave vrijednosti veće od 15.000,00 eura za robe, radove i usluge, naručitelj na osnovi rezultata pregleda i ocjene ponuda donosi odluku o odabiru najpovoljnije ponude koja se temelji na kriteriju za odabir ponude.
(2) Odluka o odabiru najpovoljnije ponude obavezno sadrži: 
	- podatke o naručitelju,
	- predmet nabave za koji se odluka donosi, 
	- naziv ponuditelja čija je ponuda odabrana, 
	- razloge odbijanja ponuda, 
	- datum i mjesto donošenja. 
(3) Odluku potpisuje ravnatelj Dječjeg vrtića. 
(4) Rok za donošenje odluke o odabiru najpovoljnije ponude je 30 dana od dana isteka roka za dostavu ponuda. 
(5) Odluku o odabiru ponude ili odluku o podnošenju postupka nabave te zapisnik o pregledu i ocjeni ponuda javni naručitelj je obvezan objaviti u modulu jednostavne nabave u EOJN RH te se smatra dostavljenom ponuditeljima danom objave iste. 
(6) Dostavom odluke iz prethodnog stavka ovog članka javni naručitelj stječe uvjete za sklapanje ugovora ili za pokretanje novog postupka. 


Članak 25.
(1) Naručitelj će poništiti postupak jednostavne nabave vrijednosti veće od 15.000,00 eura za robe, radove i usluge iz razloga propisanih odredbama Zakona o javnoj nabavi.
(2) Ako postoje razlozi za poništenje postupka, naručitelj bez odgode donosi odluku o poništenju postupka jednostavne nabave.
(3) Odluka o poništenju postupka jednostavne nabave sadrži:
	- podatke o naručitelju, 
	- predmet nabave, 
	- obavijest o poništenju,
	- obrazloženje razloga poništenja, 
	- broj odluke, 
	- datum i mjesto donošenja.
(4) Odluku potpisuje ravnatelj Dječjeg vrtića.
(5) Rok za donošenje odluke o poništenju postupka jednostavne nabave iznosi 30 dana od dana isteka roka za dostavu ponuda.
(6) Odluku o odabiru ponude ili odluku o poništenju postupka nabave te zapisnik o pregledu i ocjeni ponuda javni naručitelj je obvezan objaviti putem javne objave u modulu jednostavne nabave u EOJN RH te se smatra dostavljenom ponuditeljima danom objave iste. 
(7) Dostavom odluke iz prethodnog stavka ovog članka javni naručitelj stječe uvjete za sklapanje ugovora ili za pokretanje novog postupka. 

XVIII. Pravna zaštita

Članak 26.
(1) Na odluke donesene u postupcima jednostavne nabave procijenjene vrijednosti veće od 15.000,00 eura, ponuditelj ima pravo na prigovor koji podnosi u roku od 5 dana od dana zaprimanja odluke. 
(2) Prigovor se podnosi isključivo putem modula jednostavne nabave u EOJN RH.
(3) Podnošenje prigovora odgađa sklapanje ugovora do donošenja odluke o prigovoru.
(4) Ukoliko prigovor sadrži kakav nedostatak koji onemogućuje postupanje po prigovoru, odnosno ako je nerazumljiv ili nepotpun, naručitelj može pozvati podnositelja prigovora da u roku do najviše tri (3) dana dopuni ili pojasni prigovor. 
(5) Ako podnositelj prigovora u ostavljenom roku ne otkloni nedostatke, prigovor će se smatrati neurednim.
(6) Nepravodoban, nedopušten ili neuredan prigovor odbacit će se obrazloženom odlukom.
(7) Ravnatelj Dječjeg vrtića odlučuje o prigovoru u roku od pet (5) dana od dana njegova urednog zaprimanja. 

[bookmark: _GoBack]XIX. Prijelazne i završne odredbe

Članak 27.
(1) Postupci jednostavne nabave koji su započeli prije stupanja na snagu ovog Pravilnika, dovršit će se prema odredbama propisa koji su bili na snazi do dana stupanja na snagu ovog Pravilnika. 

Članak 28.
(1) Stupanjem na snagu ovog Pravilnika, prestaje važiti Pravilnik o provedbi postupka jednostavne nabave u Dječjem vrtiću „Pušlek“ Marija Bistrica KLASA: 011-02/26-02/01, URBROJ: 2113-02-02-26-1 od 20. siječnja 2026. godine. 

Članak 29.
(1) Ovaj Pravilnik stupa na snagu osmog dana od dana objave na oglasnoj ploči i službenoj web stranici Dječjeg vrtića.

KLASA: 
URBROJ: 
Marija Bistrica, __.__.2026.


							_____________________________
PREDSJEDNICA UPRAVNOG VIJEĆA DJEČJEG VRTIĆA „PUŠLEK“ MARIJA BISTRICA



Ovaj Pravilnik objavljen je na oglasnoj ploči i službenoj web stranici Dječjeg vrtića „Pušlek“ Marija Bistrica dana __.__.2026. godine i stupa na snagu __.__.2026. godine. 

